Taħlita ta’ programmi ġodda u oħrajn stabbiliti jsawru l-iskeda ta’ Television Malta u Radju Malta għad-disa’ xhur li ġejjin. Element ġdid f’din l-iskeda hu x-xandir ta’ soap opera bil-Malti wara nofsinhar mit-Tnejn sal-Ġimgħa. Għall-PBS, l-akbar avviniment fl-iskeda ser jkun it-trasmissjoni tal-Junior Eurovision Song Contest f’Novembru li ġej. Mid-29 ta’ Settembru se tibda skeda ġdida fuq l-istazzjonijiet tal-PBS. L-iskeda ta’ TVM din is-sena se jkollha diversi programmi ġodda. Skont il-Kap Eżekuttiv tal-PBS, Anton Attard, ġew ikkunsidrati s-suġġerimenti tan-nies u l-istħarriġ tal-opinjoni pubblika li jsir perjodikament li permezz tagħhom joħorġu diversi inizjattivi ġodda. Semma li fost l-inizjattivi ġodda hemm li se jibda jixxandar soap opera ġdida Maltija wara nofsinhar. Iżda qal li l-ikbar avveniment li qatt se jkun sar fuq ix-xandir lokali mistenni jkun il-Junior Eurovision Song Contest 2014. Is-Sur Attard qal li fuq TVM se jibqgħu jixxandru d-drama tradizzjonali Rajt ma Rajtx, Iċ-Ċaqqufa u Katrina, programmi ta’ lifestyle, kultura, storja, u ta’ tagħrif ġenerali, kif ukoll films u sensiliet barranin. Semma wkoll it-trasmissjoni diretta ta’ diversi avvenimenti sportivi ewlenin bħaċ-Champions’ League u l-partiti tat-tim nazzjonali Malti, u għażla kbira ta’ programmi ta’ aħbarijiet u ġrajjiet kurrenti fosthom TVAM, Dissett, TimesTalk, Reporter, Xarabank u Realtà. Iċ-Ċentru tal-Aħbarijiet kompla s-Sur Attard, qed ikompli jissaħħah bis-sit elettroniku tvm.com.mt . Owen Galea, il-kordinatur tal-aħbarijiet fuq tvm.com.mt , qal li s-sit sar l-ewwel preferenza għal eluf ta’ Maltin li jkunu jridu jinfurmaw ruħhom dwar l-aħbar tal-ġurnata. Waqt it-tnedija tal-iskeda, iċ-Ċermen tal-PBS Tonio Portughese qal li l-mira tal-istazzjon hija li jibqa’ l-ewwel għażla tal-udjenza lokali. Żied jgħid dan qed isir fl-istess waqt li qed jiġu osservati l-obbligi tal-PBS bħala xandar pubbliku. Huwa qal li 70 fil-mija tad-dħul tal-PBS ġej mir-riklamar. Dr Portughese semma kif qed issir ħidma biex jisaħħu l-istazzjonijiet tar-radju u anke s-sit elettroniku tvm.com.mt .